
Vastus revisjonikomisjoni poolt abilinnapeale esitatud infopäringule seoses Viljandi Linnavalitsuse ja Vilson Trade OÜ lepingu täitmise järelevalvega


Tuleb eristada alltöövõttu ja renditööjõu kasutamist. Tegemist on õiguslikult erinevate olukordadega. 
Viljandi Linnavalitsusel on sõlmitud hankeleping Vilson Trade OÜ-ga ning linnavalitsusel puudub igasugune õigus teostada kontrolli samale omanikule kuuluvate teiste äriühingute üle (Vilson Haldus OÜ). 
Sõlmitud hankeleping (ka riigihanke tingimused) näevad ette, et Viljandi Linnavalitsust tuleb teavitada alltöövõtust, seda saab teha nii kirja vormis kui ka vastava alltöövõtja ise riigihangete registrisse sisestades. Hankija kohustuseks on peale alltöövõtjast teada saamist teostada registri vahendusel alltöövõtja kontroll. Alltöövõtja osas kontrollitakse riigihankes kõrvaldamise aluste puudumist.
Renditööjõu kasutamisest hankijat teavitama ei pea.
Käesoleval juhul ei ole hankijat alltöövõtust teavitatud ning seega ei ole ka hankes ühegi alltöövõtja kontrolli riigihangete registris teostatud.  
Kokkuvõtteks ei ole tegemist ebatäpse teabega vaid korduvalt linnavalitsuse ja nüüd ka revisjonikomisjoni poole pöördunud isiku suutmatusega eristada alltöövõttu renditööjõu kasutamisest. 

Muu hulgas ja üldiselt selgitan, et majandustegevuse seadustiku üldosa seaduse kohaselt on majandustegevus iga iseseisvalt teostatav ja tulu saamise eesmärgiga tegevus, MSÜS § 3 lg 1.  Äriseadustiku kohaselt teatab ettevõtja äriregistrisse kandmisel oma kavanda-tud põhitegevusala, ÄS § 4 lg 5. Seega ei saa välistada, et tegemist ei ole selle äriühingu põhitegevusalaga ning sellist kannet ÄS ei nõuagi. Rõhutan veelkord, et Viljandi Linnavalitsusel puudub suhe Vilson Haldus OÜ-ga.  

Viljandi Linnavalitsus sõlmis väliheakorrateenuse tellimiseks lepingu Vilson Trade OÜ-ga esmakordselt 13.09.2022, riigihanke viitenumber 251629 (tingimused ja dokumendid nähtavad registris). Riigihankes nõuti hankepassi esitamist. Hankepass on pakkuja poolt esitatav ajakohastatud kinnitusi sisaldav dokument, mis on Euroopa Komisjoni kehtestatud standardvormil, RHS § 104 lg 1 ja lg 3. Hankepass sisaldab üldiseid kinnitusi, et ettevõtjal puuduvad kõrvaldamise alused ning ta vastab hankija seatud kvalifitseerimise tingimustele. Hankija oli lisaks hankepassi kohustuslikele tingimustele esitanud nõuded varasemalt teostatud tööde kohta RHS § 101 lg 1 p 2 ja lg 2 alusel.
Hankija ei ole riigihankes esitanud nõuet töötajate arvu või ettevõtte käibe osas. Kõik hankes esitatavad täiendavad nõuded (ehk need mis ei ole kehtestatud hankepassiga) otsustab Viljandi Linnavalitsus hanke alustamise korralduses. Käesoleval juhul 04.07.2022 korraldus nr 344.

Vastavustingimustes on hankija esitanud nõude, et pakkujal peab esitama teenuse osutamise kirjelduse ning andmed meeskonnas oleva töödejuhataja isiku töökogemuse ja haljastustööde eest vastutava isiku teadmiste kohta (isikud võivad kattuda). 
Esitatut on pakkumiste menetlemise käigus Viljandi Linnavalitsuse poolt moodustatud hankekomisjon kontrollinud ja pakkuja on riigihankes vastavaks tunnistatud. 
Hankekomisjoni vastavad otsused on kinnitatud Viljandi Linnavalitsuse korraldustega 22.08.2022 nr 426). 

Hankija nägi esimeses hankes ette võimaluse väljakuulutamiseta läbirääkimistega hankemenetlusena teha edukaks tunnistatud pakkujale, kellega on sõlmitud teenuse osutamise leping, ettepanek osutada samu teenuseid veel perioodil 01.03.2025 – 28.02.2027 (RHS § 49 lg 5) . Seega viidi teine hange läbi väljakuulutamiseta läbirääkimistega menetlusega (riigihanke viitenumber 276735, kõik dokumendid registris). Riigihanke alusdokumendid on kinnitatud Viljandi Linnavalitsuse 18.03.2024 korraldusega 148. Selles hankes oli vastavustingimusena sätestatud, et riigihankes viitenumbriga 251629 (millises ostetud teenuseid käesoleva hankega korratakse) oli pakkuja meeskonnas nõuetele vastava kogemusega isik. Kui sama isik jätkab pakkuja meeskonnas, siis on kõik vajalikud nõuded täidetud. Kui pakkuja soovib seda isikut asendada, siis peab uus meeskonnaliige vastama hankes nr 251629 sätestatud nõuetele ja selle kohta tuleb esitada vastavad dokumendid.
Pakkuja jätkas sama isikuga. 
Hankemenetluse tulemused on kinnitatud Viljandi Linavalitsuse 29.04.2025 korraldusega nr 244.

Võlaõiguslikes lepingutes tuleb eristada poolte üldiseid ning konkreetseid kohustusi. Lepingupooled peavad käituma üksteise suhtes hea usu põhimõttest lähtudes, VÕS § 6 lg 1, TsÜS § 138 lg 1. 
VÕS § 23 lg 1 p 1 sätestab, et lepingupoole kohustused võivad tuleneda lepingu üldisest olemusest ja eesmärgist ning lg 2 sätestab, et lepingupool peab tegema teise poolega koostööd, mis on vajalik teise poolele oma kohustuste täitmiseks. See aga ei tähenda kohustust teise poole üle pideva pidevalt kontrolli teostamist.
Tellija kontrollikohustus peab olema eelkõige mõistlik ja VÕS § 7 lg 1 kohaselt loetakse mõistlikuks seda, mis samas olukorras heas usu tegutsevad isikud loeksid tavaliselt mõistlikuks. Tavapärases majandustegevuses eeldatakse, et professionaalne teenusepakkuja täidab oma kohustusi ilma pideva järelevalveta. 
Eeltoodust tulenevalt ei ole Viljandi Linnavalitsus tellijana pidanud vajalikuks teostada eraldiseisvat kontrolli lepingu punktide 4.3, 4.4 ja 4.5 täitmise üle, need on olnud siiani kõik ilma üleliigse järelevalveta täidetud.  Arvestades, et vastavate tingimuste täitmata jätmine muudaks teenuse osutamise sisuliselt võimatuks, lähtub tellija eeldusest, et lepinguliste kohustuste täitmine jätkub samal viisil ka edaspidi, mistõttu ei pea tellija vajalikuks teostada  täiendavaid kontrolle ega järelevalvet.
Alltöövõtuga seonduvat on selgitatud ülalpool, alltöövõtjaid ei kasutata. 

Lasteaedades töötavate isikute taustakontrolli reguleerivad alusharidusseadus (AHS), lastekaitseseadus (LasteKS) ja karistusregistri seadus. Taustakontroll on suunatud isikutele, kes puutuvad kokku lastega või täidavad lasteaias spetsiifilisi ametikohti. Seda tuleb teostada õppe- ja kasvatustegevusega seotud töötajate (rühmaõpetaja, muusikaõpetaja, liikumisõpetaja, direktor, õppejuht, abiõpetaja ja tugispetsialistid, AHS § 27 lg 1) ja lastega töötavate isikute osas üldiselt. LasteKS tähenduses on lapsega töötav isik see, kes puutub lapsega vahetult kokku. See hõlmab näiteks lasteaias töötavaid vabatahtlikke, asendusteenistujaid, praktikante jmt. 
Väliheakorrateenust osutavad isikud lastega vahetult kokku ei puutu ja seega ei laiene neile seadusest tulenev kohustuslik karistusregistri kontrollimise nõue. 
Veelgi enam - tegemist ei ole ka Viljandi Linnavalitsuse või allasutuse töötajatega ning seega puudub Tellijal õiguslik alus nimetatud isikute isikuandmete töötlemiseks ja selline kontroll oleks vastuolus isikuandmete kaitse seaduse §-s 14 sätestatud põhimõtetega. 

Tellija kohtub töödejuhatajaga regulaarselt ning arutatakse läbi kõik tekkinud probleemid. Kohtumisi ei protokollita, vajadusel (näiteks kui on vaja teha mõni töö) tehakse vastav märge (töövoog) elektroonilises tarkvaras. Lisaks toimub suhtlus jooksvalt nii meili kui ka telefoni teel. Töödejuhataja on määratud aegadel alati kättesaadav. 

Lepingus on sätestatud järgmine: Töödejuhataja peab kontrollima vähemalt kaks korda nädalas teenuse osutamise kvaliteeti igal objektil. Töödejuhataja korraldab objektipäeviku täitmise elektroonilises haldustarkvaras. 
Tellija ei ole pidanud siiani vajalikuks eraldi kontrollida, kas töödejuhataja kaks korda nädalas kõikidel objektidel teenuse osutamist kontrollib, samuti ei ole tellija kontrollinud millise sagedusega töödejuhataja elektroonilist objektipäevikut täpselt täidab. 
Kuna teenused on osutatud kvaliteetselt, kõikidele tellija poolt esitatud kaebustele, teadetele, märkustele ja puudustele on tähtaegselt reageeritud ja need on kõrvaldatud, ei pea tellija ka mõistlikuks töödejuhataja poolt objektidel käimist ja teenuse osutamise kontrollimist veel omakorda eraldi kontrollida. Arvestades, et kokku on hetkel 35 regulaarselt hooldatavat objekti ei oleks selline kontroll tellija poolt kuidagi kooskõlas tööjõuressursi mõistliku kasutamise põhimõttega. 

[bookmark: _GoBack]Infopäringust ei selgu millise perioodi kohta täpselt objektipäevikut ja selles tehtud sissekandeid, mis kinnitaks töödejuhataja ja tellija pidevat suhtlust ning üksteisele olukorrast ülevaate andmist, näha soovitakse. Esitame töövõtja poolt teenuse osutamise perioodil, s.o alates 01.03.2023 kuni 27.04.2026 ja toestatud tööde töövood. Osade tööde kohta sisaldab programm ka täpsemat infot, mida pooled on pidanud vajalikuks teisele poolele edastada (näiteks pildimaterjal jmt), mis ei ole exeli tabeli kujul esitatud ülevaatest nähtav). Samuti võib mitut kinnistut hõlmav info – näiteks on koos Uueveski 1 ja Uueveski 1/1 jne.  Eelnimetatu kinnitab, et tellija ja töövõtja on pidevas suhtluses. 



Koostas:
Margit-Marit Raudsepp
õigusteenistuse juht


